Għala għandna bżonn Strateġija għaż-żona Schengen issa? Iż-żona Schengen hija l-akbar żona ta' vvjaġġar liberu fid-dinja, u waħda mill-kisbiet ewlenin tal-Unjoni Ewropea. Filwaqt li nafu li għandha l-pedamenti sodi, il-kriżijiet u l-isfidi reċenti ġarrbu lis-sistema ta' Schengen. Il-kriżi tar-refuġjati tal-2015 kixfet nuqqasijiet fil-ġestjoni tal-fruntieri esterni u tal-migrazzjoni min-naħa tal-Unjoni, u dan wassal biex reġgħu ġew introdotti l-kontrolli fil-fruntieri interni f'għadd ta' Stati Membri. Il-kontrolli fil-fruntieri interni ġew introdotti mill-ġdid ukoll b'reazzjoni għat-theddid terroristiku. Iktar reċentement, il-pandemija tal-coronavirus tefgħet pressjoni kbira fuq iż-żona Schengen, u aktar Stati Membri daħħlu mill-ġdid il-kontrolli fil-fruntieri interni, li xi drabi pperikolaw il-funzjonament tajjeb tas-suq intern, fixklu l-ktajjen tal-provvista fl-UE, kif ukoll il-moviment tal-persuni, partikolarment dawk li jgħixu u jaħdmu f'reġjun tal-fruntiera. Hemm bżonn titjib biex jiġi żgurat li x-Schengen tkun tista' taffaċċa l-isfidi preżenti u futuri u li min jgħix fl-Ewropa jkun jista' jgawdi l-benefiċċji ta' vvjaġġar bla xkiel. Filwaqt li l-Kummissjoni għamlet sforzi biex ittaffi l-impatt tal-kontrolli fil-fruntieri interni, ittejjeb is-sigurtà, u ttejjeb il-ġestjoni tal-fruntieri esterni tal-UE, hemm bżonn ta' triq ġdida 'l quddiem li tiżgura s-sigurtà u l-mobbiltà ta' kull min jgħix fl-Ewropa, kif ukoll biex tiffaċilita l-irkupru ekonomiku tal-UE wara l-pandemija. Iż-żona Schengen x'benefiċċji tagħti lil min jgħix, jaħdem, u jagħmel in-negozju fl-Ewropa? Iż-żona Schengen tippermetti liċ-ċittadini u r-residenti tal-UE jgħixu, jaħdmu u jivvjaġġaw f'pajjiż ieħor tal-UE mingħajr ma jgħaddu minn kontrolli fil-fruntieri interni. Hemm madwar 1.7 miljun persuna li jgħixu f'pajjiż taż-żona Schengen u jaħdmu f'ieħor, u ta' kuljum, madwar 3.5 miljun persuna jaqsmu l-fruntieri interni. Huwa stmat li l-Ewropej jagħmlu 1.25 biljun vjaġġ fiż-żona Schengen kull sena, li huwa wkoll ta' benefiċċju kbir għas-settur tat-turiżmu. Iż-żona Schengen iġġib magħha benefiċċji ekonomiċi sinifikanti għall-istati parteċipanti. Kemm ilha li twaqqfet, il-kummerċ intra-Ewropew żdied maż-żmien, u ffaċilita t-tkabbir tan-negozji Ewropej. Kif rajna matul il-pandemija tal-coronavirus, id-dewmien fil-fruntieri interni kellu impatt sostanzjali fuq in-negozji Ewropej, fuq il-forniment ta' oġġetti u servizzi, kif ukoll fuq il-mobbiltà tal-persuni, inkluż il-ħaddiema transfruntiera u dawk li jkunu qed jivvjaġġaw biex jerġgħu jingħaqdu mal-ħbieb u l-familja. X'inhuma l-azzjonijiet ewlenin f'din l-Istrateġija? L-Istrateġija tindika l-azzjonijiet ewlenin biex isostnu u jikkumpensaw għan-nuqqas ta' kontrolli fil-fruntieri fiż-żona Schengen, u biex isaħħu r-reżiljenza tagħha għal sfidi futuri. Dawn jinkludu: L-Istrateġija tappella wkoll biex jitlesta t-tkabbir taż-żona Schengen, sabiex il-Bulgarija, ir-Rumanija, il-Kroazja u Ċipru jkunu jistgħu jgawdu bis-sħiħ minn Schengen. Il-ġestjoni tal-fruntieri esterni tal-UE kif se ssir aktar moderna u effettiva? Il-fruntieri esterni tal-UE huma fruntieri komuni u jenħtieġ li jiġu ġestiti bħala responsabbiltà kondiviża. Il-korp permanenti tal-Gwardja Ewropea tal-Fruntiera u tal-Kosta – li qiegħed jiġi introdott bħalissa – qed jappoġġa lill-Istati Membri. Sal-2023, is-sistemi ta' informazzjoni għall-ġestjoni tal-fruntieri u tal-migrazzjoni kif ukoll għall-finijiet tal-infurzar tal-liġi għandhom ikunu interoperabbli, billi jagħtu lill-gwardji tal-fruntiera l-informazzjoni li jeħtieġu biex ikunu jafu min qed jaqsam il-fruntieri tal-UE, u b'hekk jingħalqu l-lakuni li fadal. Is-Sistema ta' Dħul/Ħruġ se tieħu post l-ittimbrar manwali tal-passaporti u tirreġistra d-dħul u l-ħruġ ta' ċittadini mhux tal-UE, u se jkollha rwol ewlieni fl-immodernizzar tal-ġestjoni tal-fruntieri. Din se tgħin biex jitjiebu l-kwalità u l-effiċjenza tal-kontrolli u l-identifikazzjoni tal-frodi tad-dokumenti u tal-identità. Is-sistema qed tiġi ttestjata sa tmiem l-2021, bil-ħsieb li tkun operazzjonali mit-tieni trimestru tal-2022. Is-Sistema Ewropea ta' Informazzjoni u ta' Awtorizzazzjoni għall-Ivvjaġġar, maħsuba biex tidentifika riskji għas-sigurtà jew ta' migrazzjoni irregolari li jistgħu jiġu ppreżentati minn viżitaturi eżentati mill-viża qabel jilħqu l-fruntieri tal-UE, se tidħol fis-seħħ fi tmiem l-2022. Is-Sistema ta' Informazzjoni ta' Schengen u s-Sistema ta' Informazzjoni dwar il-Viża wkoll qed jiġu aġġornati. L-Istrateġija se tiżgura li l-istrateġiji nazzjonali dwar il-ġestjoni tal-fruntieri jkunu kompletament allinjati mal-għanijiet tal-UE, bis-saħħa ta' ċiklu ta' politika strateġika pluriennali għall-ġestjoni integrata tal-fruntieri. Il-Kummissjoni se tipproponi li tagħmel il-proċedura ta' applikazzjoni għal viża, kif ukoll id-dokumenti tal-ivvjaġġar, diġitali, u b'hekk il-vjaġġaturi u l-Istati Membri jiffrankaw il-ħin u l-flus. Ir-riċerka tas-sigurtà tikkontribwixxi wkoll għal ġestjoni moderna u effettiva tal-fruntieri esterni tal-UE. Mill-2007 sal-2020, l-UE investiet kważi €3 biljun f'riċerka tas-sigurtà, u se tkompli tappoġġa l-iżvilupp ta' teknoloġiji u kapaċitajiet ġodda fis-snin li ġejjin, pereżempju biex tiffaċilita l-qsim tal-fruntieri esterni minn vjaġġaturi leġittimi u tiżviluppa dokumenti reżistenti għall-frodi. Kif se ttemmu l-kontrolli temporanji fil-fruntieri interni fiż-żona Schengen? Il-libertà tal-moviment madwar l-Ewropa mingħajr ma tgħaddi minn kontrolli fil-fruntieri mhijiex lussu. Hija libertà essenzjali, kif ukoll ħtieġa ta' kuljum għal dawk kollha li jgħixu fir-reġjuni tal-fruntiera. Il-pandemija tal-coronavirus uriet it-tfixkil kbir li jirriżulta minn restrizzjonijiet mhux koordinati fil-fruntieri interni. Il-Kummissjoni se tniedi djalogu politiku u tekniku mill-qrib mal-Istati Membri kkonċernati biex tindirizza r-rintroduzzjoni tal-kontrolli fil-fruntieri interni li damu ħafna, bl-għan li tiġi vvalutata l-informazzjoni disponibbli, tinftiehem aħjar is-sitwazzjoni u jiġu identifikati miżuri li jistgħu jittieħdu biex jitneħħew il-kontrolli fil-fruntieri interni. Il-Kummissjoni se tieħu azzjoni jekk jirriżulta li tali kontrolli jkunu sproporzjonati. Il-Kummissjoni se tkompli wkoll tivvaluta l-introduzzjoni mill-ġdid tal-kontrolli fil-fruntieri interni għal raġunijiet relatati mal-pandemija tal-coronavirus biex tiżgura li tali kontrolli jitneħħew mill-aktar fis possibbli. Biex trawwem il-kooperazzjoni u terġa' tibni l-fiduċja, is-sena l-oħra l-Kummissjoni ħolqot Forum Schengen dedikat, li jiġbor fih Membri tal-Parlament Ewropew u Ministri tal-Affarijiet Interni. Abbażi ta' dawn l-iskambji kif ukoll ta' konsultazzjonijiet futuri li l-Kummissjoni se jkompli jkollha mal-Parlament Ewropew u mal-Istati Membri, aktar tard din is-sena l-Kummissjoni se tippreżenta proposta biex jiġi rivedut il-Kodiċi tal-Fruntieri ta' Schengen. Din tintroduċi s-salvagwardji neċessarji sabiex l-introduzzjoni mill-ġdid tal-kontrolli fil-fruntieri interni tibqa' miżura tal-aħħar għażla u biex tiġi żgurata l-koordinazzjoni mill-qrib. B'dan il-mod, il-Kummissjoni u l-Istati Membri jkun jista' jkollhom ħarsa ġenerali taċ-ċirkostanzi li wasslu għall-ħtieġa ta' kontrolli fil-fruntieri interni. Barra minn hekk, il-proposta se jkollha l-għan li tintroduċi aktar koordinazzjoni fil-livell tal-Unjoni għal theddid għaż-żona Schengen sħiħa, b'tagħlimiet meħuda mil-kriżi tal-coronavirus. It-titjib fil-mekkaniżmu ta' evalwazzjoni u monitoraġġ ta' Schengen propost illum se jsaħħaħ ukoll il-fiduċja fl-implimentazzjoni tajba tar-regoli ta' Schengen, biex b'hekk jgħin biex iġib lura l-fiduċja bejn l-Istati Membri. Barra minn hekk, l-Istrateġija tipprevedi wkoll miżuri interni aktar b'saħħithom fil-kooperazzjoni tal-pulizija, fis-sigurtà u fil-migrazzjoni, li kollha huma importanti biex jikkumpensaw għan-nuqqas ta' kontrolli fil-fruntieri interni. Biex ittejjeb aktar l-iskambju tal-informazzjoni u tappoġġa l-kooperazzjoni fl-infurzar tal-liġi, il-Kummissjoni sejra pereżempju tipproponi Kodiċi ta' Kooperazzjoni tal-Pulizija tal-UE u aġġornament tal-qafas “Prüm” għall-iskambju ta' informazzjoni dwar id-DNA, il-marki tas-swaba' u r-reġistrazzjoni tal-vetturi. Diġà hemm firxa ta' għodod u miżuri li huma disponibbli għall-kooperazzjoni effiċjenti fl-infurzar tal-liġi bejn il-fruntieri, inklużi l-pattulji konġunti, timijiet ta' investigazzjoni konġunti u insegwimenti transkonfinali, li ġeneralment jitqiesu aktar effettivi biex jindirizzaw theddid serju għas-sigurtà interna u l-ordni pubbliku. Il-Kummissjoni se tibda konsultazzjonijiet speċifiċi biex tesplora l-użu tat-teknoloġija bħala alternattiva għall-kontrolli fil-fruntieri. It-teknoloġija tista' tabilħaqq tgħin fil-prevenzjoni, id-detezzjoni u l-ġlieda kontra t-theddid potenzjali għas-sigurtà fl-UE u tikseb għanijiet simili għall-kontrolli fiżiċi temporanji fil-fruntieri, waqt li jiswew anqas. X'se jkun l-għan tar-reviżjoni li ġejja tal-Kodiċi tal-Fruntieri ta' Schengen? Ir-reviżjoni li ġejja tal-Kodiċi tal-Fruntieri ta' Schengen għandha l-għan li ssaħħaħ ir-reżiljenza ta' Schengen għat-theddid serju, inkluż it-theddid għas-saħħa pubblika, billi tiżgura l-koordinazzjoni mill-qrib u tintroduċi s-salvagwardji neċessarji sabiex l-introduzzjoni mill-ġdid tal-kontrolli fil-fruntieri interni tibqa' miżura tal-aħħar għażla. B'dan il-mod, il-Kummissjoni u l-Istati Membri jkun jista' jkollhom ħarsa ġenerali taċ-ċirkostanzi li wasslu għall-ħtieġa ta' kontrolli fil-fruntieri interni. Il-proposta jkollha l-għan ukoll li tindirizza l-koordinazzjoni fil-livell tal-UE tar-restrizzjonijiet fuq l-ivvjaġġar fl-UE, hija u tislet mill-esperjenza tar-rispons għall-pandemija tal-coronavirus, biex jiġi evitat rispons frammentat mill-Istati Membri. Fit-tħejjija ta' din il-proposta, il-Kummissjoni se tikkonsulta lill-Parlament Ewropew, lill-Kunsill u lill-partijiet ikkonċernati relevanti. Liema għodod se jkun hemm biex jantiċipaw, iħejju, u jirreaġixxu għall-kriżijiet? Għal tħejjija aħjar għal kriżijiet futuri, il-Kummissjoni se tikkodifika l-linji gwida u r-rakkomandazzjonijiet żviluppati tul il-pandemija tal-coronavirus fil-Manwal Prattiku għall-Għassiesa tal-Fruntieri, li għandu jsir il-punt ta' riferiment għall-gwardji tal-fruntiera fil-kriżijiet. Sa tmiem is-sena, il-Kummissjoni se tippreżenta wkoll pjan ta' kontinġenza li jippermetti r-riattivazzjoni tas-sistema tal-Korsiji Ħodor, li kienet suċċess, għat-traffiku tal-merkanzija mingħajr interruzzjoni fil-każ ta' kriżijiet futuri. Il-pjan se jislet tagħlimiet mill-pandemija tal-coronavirus u jindirizza l-ħtiġijiet tat-trasport tal-merkanzija u l-passiġġieri Ewropew fil-każ ta' pandemija. Ir-reviżjoni tal-mekkaniżmu ta' evalwazzjoni u monitoraġġ ta' Schengen proposta llum se tgħin biex tiżgura li kwalunkwe nuqqas fl-implimentazzjoni tar-regoli jiġi identifikat u rimedjat fil-ħin, bi proċedura b'urġenza fil-każ ta' nuqqasijiet serji li jistgħu jqiegħdu lil Schengen kollha kemm hi f'riskju. Ir-Rakkomandazzjoni tal-Kummissjoni dwar Blueprint tal-UE dwar it-Tħejjija għall-Migrazzjoni u l-Ġestjoni tal-Kriżijiet tal-Migrazzjoni taħt il-Patt il-Ġdid dwar tal-Migrazzjoni u l-Ażil, li qed jiġi implimentat issa, ukoll se tgħin fit-tħejjija u r-rispons għal sitwazzjonijiet migratorji diffiċli li jistgħu jaffettwaw lill-Unjoni. Finalment, kif imħabbar fil-Komunikazzjoni dwar l-Aġġornament tal-Istrateġija Industrijali l-Ġdida tal-2020, il-Kummissjoni se tipproponi Strument ta' Emerġenza għas-Suq Uniku, li se jipprovdi soluzzjoni strutturali biex jiġi żgurat il-moviment liberu tal-persuni, l-oġġetti u s-servizzi fil-każ ta' kriżijiet futuri. L-Istrateġija kif se ttejjeb il-governanza taż-żona Schengen u ġġib lura l-fiduċja fil-funzjonament taż-żona Schengen? Il-Kummissjoni se tlaqqa' Forums Schengen regolari biex trawwem id-djalogu politiku biex jiġu indirizzati sfidi komuni, abbażi ta' rapporti annwali fuq l-Istat ta' Schengen. Dawn ir-rapporti se jagħtu sommarju tas-sitwazzjoni fir-rigward tan-nuqqas ta' kontrolli fil-fruntieri interni, ir-riżultati tal-evalwazzjonijiet ta' Schengen, u l-istat tal-implimentazzjoni tar-rakkomandazzjonijiet maħruġa wara l-evalwazzjonijiet. Il-Kummissjoni se tinkludi “Tabella ta' valutazzjoni tal-Istat ta' Schengen” f'dawn ir-rapporti, li tagħti ħarsa ġenerali tal-implimentazzjoni tar-Regoli ta' Schengen u tgħin biex tagħti appoġġ aħjar lill-Istati Membri biex jindirizzaw l-isfidi li jistgħu jinqalgħu. Biex iġġib lura l-fiduċja tal-Istati Membri fl-implimentazzjoni korretta tar-regoli ta' Schengen, il-Kummissjoni llum qed tippreżenta wkoll proposta leġiżlattiva li tirriforma l-mekkaniżmu ta' evalwazzjoni u monitoraġġ ta' Schengen. Il-mekkaniżmu rivedut se jiżgura li kwalunkwe nuqqas fl-implimentazzjoni tar-regoli ta' Schengen jiġi identifikat u rimedjat malajr. Se jingħaqdu aktar pajjiżi fiż-żona Schengen? L-Istrateġija tappella lill-Kunsill biex jiddeċiedi dwar it-tneħħija tal-kontrolli għall-Bulgarija, ir-Rumanija u l-Kroazja, u biex jintegrahom fiż-żona Schengen. Il-Bulgarija u r-Rumanija temmew l-evalwazzjoni meħtieġa b'suċċess fl-2010 u l-2011. Fir-rigward tal-Kroazja, f'Ottubru tal-2019 il-Kummissjoni kkonfermat li l-Kroazja kienet ħadet il-miżuri meħtieġa biex tiżgura li l-kundizzjonijiet għall-applikazzjoni tal-acquis ta' Schengen jiġu ssodisfati. Dan kien ikkonfermat mill-ġdid wara żjara addizzjonali fil-fruntieri esterni tal-Kroazja. Żona Schengen aktar inklużiva se żżid is-sigurtà għall-UE kollha kemm hi filwaqt li wkoll tissodisfa l-aspettattiva leġittima u l-obbligu legali ta' dawn il-pajjiżi li jingħaqdu fix-Schengen. Se tikkontribwixxi wkoll biex issaħħaħ il-fiduċja reċiproka. Issa huwa f'idejn il-Kunsill biex jieħu l-passi meħtieġa biex dawn l-Istati Membri jsiru parti minn Schengen. L-istess se japplika għal Ċipru ladarba jkun lesta l-evalwazzjoni meħtieġa. Filwaqt li mhijiex parti miż-żona Schengen, minn Marzu 2021, l-Irlanda għandha aċċess għas-Sistema ta' informazzjoni ta' Schengen, li tikkontribwixxi għal aktar sigurtà madwar l-UE. Reviżjoni tal-Mekkaniżmu ta' Evalwazzjoni u Monitoraġġ ta' Schengen X'inhu l-mekkaniżmu ta' evalwazzjoni u monitoraġġ ta' Schengen? Il-mekkaniżmu ta' evalwazzjoni u monitoraġġ ta' Schengen huwa mekkaniżmu ta' evalwazzjoni bejn il-pari mmirat biex jivverifika li l-Istati Membri qegħdin jimplimentaw ir-regoli ta' Schengen kif suppost. Skont il-mekkaniżmu, timijiet ta' esperti mħarrġa mill-Kummissjoni u mill-Istati Membri jevalwaw l-implimentazzjoni tar-regoli ta' Schengen tal-Istati Membri permezz ta' żjarat imħabbrin kif ukoll mhux imħabbrin. Bħalissa, l-Istati Membri kollha jiġu evalwati kull ħames snin. Wara din l-analiżi u s-sejbiet taż-żjara fil-post, l-esperti, bil-koordinazzjoni tal-Kummissjoni, iħejju rapport. Imbagħad, tista' tintbagħat firxa ta' rakkomandazzjonijiet lill-pajjiż tal-UE evalwat. L-Istat Membru evalwat ikollu jimplimenta dawn ir-rakkomandazzjonijiet u jirrapporta dwar dan. Għala se jiġi rivedut il-mekkaniżmu? Filwaqt li l-mekkaniżmu ta' evalwazzjoni u monitoraġġ ta' Schengen wassal għal titjib sustanzjali fl-implimentazzjoni tar-regoli ta' Schengen, rapport reċenti li għamel rendikont tal-esperjenza miksuba matul il-programm ta' evalwazzjoni tal-2015-2019 wera li hemm bosta nuqqasijiet li qed jimminaw il-potenzjal sħiħ tal-mekkaniżmu. Dawn jinkludu t-tul eċċessiv tal-proċess ta' evalwazzjoni, is-segwitu bil-mod tar-rakkomandazzjonijiet u n-nuqqas ta' approċċ strateġiku dwar l-evalwazzjonijiet u d-diskussjonijiet politiċi dwar l-istat ta' Schengen. Barra minn hekk, il-kwistjonijiet relatati mal-valutazzjoni tar-rispett għad-drittijiet fundamentali fl-implimentazzjoni tar-regoli ta' Schengen ma kinux integrati biżżejjed fil-mekkaniżmu tal-evalwazzjoni. Ir-reviżjoni tal-mekkaniżmu se tgħin biex dawn l-isfidi jiġu indirizzati. X'inhuma t-tibdiliet ewlenin proposti llum? Il-bidliet proposti jinkludu: Il-mekkaniżmu l-ġdid kif se jgħin biex jiġu rimedjati aħjar in-nuqqasijiet fl-implimentazzjoni tar-regoli ta' Schengen? Il-proposta tipprevedi proċedura rapida sabiex in-nuqqasijiet identifikati jiġu indirizzati minnufih. Biex jiġi żgurat li ma jintilef l-ebda żmien meta jiġi identifikat nuqqas serju, l-Istati Membri jiġu notifikati minn qabel u l-Kummissjoni tinforma lill-Kunsill u lill-Parlament Ewropew minnufih. L-Istat Membru evalwat se jkollu jibda jirrimedja n-nuqqas minnufih, qabel l-adozzjoni tar-rapport ta' evalwazzjoni, u se jkollu jinforma lill-Kummissjoni u lill-Istati Membri dwar il-miżuri meħuda. Il-proposta tipprevedi wkoll segwitu aċċellerat: ir-rapport ta' evalwazzjoni u r-rakkomandazzjonijiet se jkollhom jiġu adottati fi żmien xahrejn u nofs minn tmiem l-evalwazzjoni biex tkun tista' tittieħed azzjoni immedjata. Mhux aktar tard minn sena wara l-evalwazzjoni, il-Kummissjoni se tagħmel żjara addizzjonali biex tivverifika l-implimentazzjoni tal-azzjonijiet ta' rimedju. Il-mekkaniżmu kif se jtejjeb il-valutazzjoni tar-rispett tad-drittijiet fundamentali? Il-proposta tkabbar ir-rwol tal-Aġenzija għad-Drittijiet Fundamentali u l-involviment sistematiku tagħha fl-evalwazzjonijiet, kif ukoll ir-rwol ta' terzi persuni, bħall-ombudspersuns, u l-awtoritajiet li jimmonitorjaw ir-rispett tad-drittijiet fundamentali. Il-mekkaniżmu rivedut jiżgura li jsiru aktar sottomissjonijiet tal-analiżijiet tar-riskju mill-Aġenzija tal-Unjoni Ewropea għad-Drittijiet Fundamentali u jsaħħaħ ir-referenza għad-drittijiet fundamentali f'dak li jirrigwarda t-taħriġ. L-evidenza mogħtija mill-mekkaniżmi nazzjonali ta' monitoraġġ, l-ombudspersons, l-awtoritajiet li jimmonitorjaw ir-rispett tad-drittijiet fundamentali, u l-organizzazzjoni nongovernattivi u dawk internazzjonali ukoll għandhom jitqiesu meta l-evalwazzjonijiet ikunu qed jiġu pprogrammati u mfassla. Għal Aktar Informazzjoni Stqarrija għall-istampa: Lejn żona Schengen aktar b'saħħitha u reżiljenti Strateġija lejn żona Schengen reżiljenti u li tiffunzjona bis-sħiħ Proposta għal reviżjoni tal-mekkaniżmu ta' evalwazzjoni u monitoraġġ ta' Schengen (ara wkoll il-valutazzjoni tal-impatt u s-sommarju eżekuttiv tagħha.